b'\n_START_ARTICLE_\nHrvatska socijalno-liberalna stranka\n_START_SECTION_\nPovijest\n_START_PARAGRAPH_\nNadnevka 3. o\xc5\xbeujka 1989. u Klubu sveu\xc4\x8dili\xc5\xa1nih nastavnika Sveu\xc4\x8dili\xc5\xa1ta u Zagrebu odr\xc5\xbean je prvi sastanak Inicijativne grupe za osnivanje Hrvatskoga socijalno-liberalnog saveza. Hrvatska socijalno-liberalna stranka osnovana je na Osniva\xc4\x8dkoj skup\xc5\xa1tini u Zagrebu 20. svibnja 1989. godine pod imenom Hrvatski socijalno liberalni savez. Me\xc4\x91u osniva\xc4\x8dima je bio Velimir Terzi\xc4\x87. U okviru tada\xc5\xa1njeg Socijalisti\xc4\x8dkog saveza radnog naroda Hrvatske (SSRNH), HSLS je djelovao od 2. listopada 1989., otad je stranka dobila suglasnost za slobodno djelovanje u sklopu SSRNH. HSLS je bio prvom demokratskom politi\xc4\x8dkom strankom osnovanom u Hrvatskoj za vrijeme komunisti\xc4\x8dkoga re\xc5\xbeima. Nadnevka 24. o\xc5\xbeujka 1990. na Godi\xc5\xa1njoj skup\xc5\xa1tini HSLS je promijenio naziv u Hrvatska socijalno-liberalna stranka. Prvi predsjednik Stranke bio je Slavko Goldstein. Dra\xc5\xbeen Budi\xc5\xa1a izabran je za predsjednika 1990. godine. Od velja\xc4\x8de 1996. do studenoga 1997. godine predsjednik HSLS-a je Vlado Gotovac, a tada je za predsjednika Stranke izabran ponovno Dra\xc5\xbeen Budi\xc5\xa1a. Od 2004. do 2006. predsjednik Stranke bio je Ivan \xc4\x8cehok, da bi u velja\xc4\x8di 2006., nakon ponovnog ujedinjena sa Liberalnom strankom, za predsjednicu bila izabrana \xc4\x90ur\xc4\x91a Adle\xc5\xa1i\xc4\x8d._NEWLINE_Makar je najzna\xc4\x8dajniju potporu bira\xc4\x8da (17,71\xc2\xa0%) zabilje\xc5\xbeio na parlamentarnim izborima 1992. godine, najzna\xc4\x8dajnije razdoblje za HSLS nastupa nakon kolovoza 1998. godine, kada uz financijsku pomo\xc4\x87 federalne agencije "USAID" otvara svoj ured u Zagrebu "International Republican Institute" (IRI). Ve\xc4\x87 nakon mjesec dana konzultacija koje IRI provodi sa \xc5\xa1est vode\xc4\x87ih oporbenih stranaka, a u svrhu "pobjede demokratskih stranaka nad autoritarnim re\xc5\xbeimom kojega su uspostavili Franjo Tu\xc4\x91man i njegova stranka" (rije\xc4\x8di iz kasnijeg izvje\xc5\xa1\xc4\x87a samog IRI-ja) u kolovozu 1998. je sklopljen sporazum da \xc4\x87e na narednim parlamentarnim izborima iza\xc4\x87i tih \xc5\xa1est oporbenih stranaka u dvije izborne koalicije - jednu koju \xc4\x87e \xc4\x8diniti SDP i HSLS, te drugu koju \xc4\x87e \xc4\x8diniti HSS, HNS, LS i IDS; ujedno je unaprijed dogovoreno da \xc4\x87e se imenovanja na funkcije u budu\xc4\x87oj koalicijskoj vlasti dijeliti po klju\xc4\x8du 50 posto za SDP, 25 posto za HSLS i 25 posto za preostale \xc4\x8detiri stranke. Nije posve jasno za\xc5\xa1to je bilo dogovoreno da \xc4\x87e SDP dobiti dvostruko vi\xc5\xa1e budu\xc4\x87ih du\xc5\xbenosni\xc4\x8dkih mjesta (a time i utjecaja u vlasti) od HSLS-a: naime je na parlamentarnim izborima 1995. godine HSLS bio dobio 11,55\xc2\xa0%, a SDP skromnijih 8,93\xc2\xa0% glasova bira\xc4\x8da; prije toga je na prethodnim parlamentarnim izborima 1992. godine SDP bio dobio tek 5,52\xc2\xa0% glasova, a HSLS \xc4\x8dak 17,71\xc2\xa0%. Mo\xc5\xbee se pretpostaviti da je dio dogovora bilo zajedni\xc4\x8dko kandidiranje HSLS-ovog \xc4\x8delnika Dra\xc5\xbeena Budi\xc5\xa1e kao kandidata na hrvatskim predsjedni\xc4\x8dkim izborima 2000. _NEWLINE_Nakon politi\xc4\x8dkih poraza u sukobu sa svojim koalicijskim partnerom SDP-om, izlazi HSLS 2002. godine iz koalicijske vlade. Taj korak ne slijede svi saborski zastupnici iz reda HSLS-a; na parlamentarnim izborima 2003. godine osvaja HSLS tek 1,32\xc2\xa0% glasova.\n_START_SECTION_\n\xc4\x8clanstvo u me\xc4\x91unarodnim organizacijama\n_START_PARAGRAPH_\nHSLS je prva hrvatska politi\xc4\x8dka stranka koja je postala \xc4\x8dlanica neke od svjetskih krovnih politi\xc4\x8dkih stranaka. Godine 1992. HSLS je, postao pridru\xc5\xbeena, a 1994. godine punopravna \xc4\x8dlanica Liberalne internacionale (Liberal International, LI), svjetske organizacije liberalno-demokratskih stranaka._NEWLINE_Pored nje, HSLS je \xc4\x8dlanica Europska liberalna, demokratska i reformisti\xc4\x8dka stranka (European Liberal Democrat and Reform Party, ELDR) sa sjedi\xc5\xa1tem u Bruxellesu.\n_START_SECTION_\nPoliti\xc4\x8dka akademija\n_START_PARAGRAPH_\nHSLS osnovao je 5. srpnja 2008. svoju politi\xc4\x8dku zakladu pod nazivom Politi\xc4\x8dka Akademija HSLS-a \xc2\xbbLiberalni centar za demokraciju\xc2\xab. Ona je namijenjena obrazovanju svojih \xc4\x8dlanova, a osnovana je po uzoru na ve\xc4\x87 postoje\xc4\x87e politi\xc4\x8dke zaklade u Hrvatskoj.'